## Mazón: “Destinem 1,65 milions d’euros a la integració de les cooperatives agroalimentàries per a afavorir la seua competitivitat i desenrotllament econòmic”

*** Indica que el *Diari Oficial de la Generalitat Valenciana* ha publicat hui una línia per 1,3 milions d’euros que s’incrementaran en 350.000 mil euros després de l’aprovació dels pressupostos de 2025
* Ressalta que els comptes públics impulsen “la reconstrucció i modernització del sector primari per a garantir un futur més rendible i sostenible”
* Realça “la trajectòria, l’esforç, el compromís social i l’impacte” de les cooperatives agroalimentàries valencianes i lamenta “la indiferència” de les institucions estatals i europees cap al sector
* Remarca el suport del Consell a este teixit productiu com a “motor econòmic i de creació d’ocupació” i destaca la inversió de 99 milions d’euros en infraestructures hidràuliques, entre altres mesures**

**Valencia.**

El president de la Generalitat, Carlos Mazón, ha avançat que el Consell “destina enguany 1,65 milions d’euros a la integració cooperativa agroalimentària en la Comunitat Valenciana, un 27 % més que l’exercici anterior, amb l’objectiu d’incrementar la seua dimensió perquè siguen més competitives i facilitar, d’esta manera, el desenrotllament econòmic i social en l’àmbit rural”.

Així ho ha traslladat durant la seua participació en el Consell Rector de Cooperatives Agro-alimentàries de la Comunitat Valenciana, a on ha indicat que esta línia inclou entre els seus objectius “impulsar la concentració cooperativa i la intercooperació, al mateix temps que permetrà als beneficiaris la millora de la qualitat, les condicions mediambientals i la capacitat de creació d’ocupació”.

El cap del Consell ha explicat que, l’orde publicada hui en el *Diari Oficial de la Generalitat Valenciana*, per un import d’1,3 milions d’euros, “s’incrementarà en 350.000 euros addicionals després de l’aprovació dels pressupostos de 2025”.

Mazón ha reiterat el compromís del Consell amb la indústria agroalimentària per a donar suport al sector “en l’orientació al mercat de les cooperatives, modernitzar la seua oferta per a fer-les més competitives i reforçar la seua posició en la indústria i en el comerç, tant en el mercat interior com en l’exterior”.

**Uns pressupostos per a la reconstrucció i modernització del sector**

Durant la seua intervenció, Mazón ha subratllat que els pressupostos de la Generalitat per a 2025 “demostren el ferm compromís del Consell amb els nostres agricultors, ramaders i pescadors” i ha asseverat que “donaran un impuls decidit a la reconstrucció i modernització del sector primari valencià per a garantir la seua continuïtat, així com un futur més rendible i sostenible”.

El president ha detallat que els comptes públics de la Conselleria d’Agricultura, Aigua, Ramaderia i Pesca tenen un increment del 26,1% fins a arribar als 457 milions d’euros. Una xifra que augmenta fins als 726 milions d’euros si se suma el pressupost destinat als organismes autònoms, en els quals destaquen els 103,2 milions d’euros en inversions per a la reconstrucció després de les riuades del passat mes d’octubre.

Acompanyat pel conseller d’Agricultura, Aigua, Ramaderia i Pesca, Miguel Barrachina, el cap del Consell ha realçat “la trajectòria, l’esforç, el compromís social i l’impacte territorial, ambiental i econòmic” de les cooperatives agroalimentàries del nostre territori i ha lamentat “l’oblit o la indiferència” de les institucions estatals i europees cap a este sector.

En este sentit, ha ressaltat que la Generalitat “continuarà treballant braç a braç amb les organitzacions i entitats agràries per a defendre els seus interessos i reivindicacions allà a on siga necessari”.

Al respecte, el president de Cooperatives Agro-alimentàries, Cirilo Arnandis, ha destacat que “el suport de l’Administració pública valenciana és fonamental per a garantir la defensa de l’agricultura valenciana i dels interessos de les nostres cooperatives en les institucions comunitàries, en un moment clau i de gran complexitat geoestratègica com l’actual”.

**Més esforç inversor**

El president també ha destacat que el Consell està desplegant “el major esforç de la història per a la recuperació del sector agrari” i s’ha referit a la inversió de 99 milions d’euros en infraestructures hidràuliques per a “continuar garantint un ús racional del recurs alhora que reclamem l’aigua que necessita esta terra”.

Mazón ha realçat el diàleg i la coordinació de la Generalitat amb les cooperatives agroalimentàries de la Comunitat Valenciana per a atendre les necessitats urgents del sector, afermar la seua recuperació i continuar impulsant el seu creixement.

Per al president de la Generalitat “les cooperatives són el nostre model històric d’economia circular i productes de proximitat”, les quals ha enaltit com a “motors econòmics i de creació d’ocupació”.

Així mateix, ha manifestat el suport del Consell per a defendre els interessos dels sectors productius de la Comunitat Valenciana i lluitar “contra qualsevol mesura que perjudique les seues exportacions, davant la incertesa que provoquen les amenaces per les pujades aranzelàries”.

Fecha: 01/04/2025